प्रधानमन्त्री कप क्रिकेटमा एपिएफको दोस्रो जित
प्रधानमन्त्री कप राष्ट्रिय टी-ट्वान्टी क्रिकेट प्रतियोगितामा सशस्त्र प्रहरी बल (एपिएफ) क्लबले लगातार दोस्रो जित हासिल गरेको छ ।
काठमाडौँ — प्रधानमन्त्री कप राष्ट्रिय टी-ट्वान्टी क्रिकेट प्रतियोगितामा सशस्त्र प्रहरी बल (एपिएफ) क्लबले लगातार दोस्रो जित हासिल गरेको छ ।कीर्तिपुरस्थित त्रिवि क्रिकेट मैदानमा मंगलबार भएको समूह ‘बी’ अन्तर्गतको खेलमा एपिएफले वागमती प्रदेशलाई ७ विकेटले पराजित गर्दै लगातार दोस्रो जित दर्ता गराएको हो । यसअघि सोमबार भएको पहिलो खेलमा एपिएफले प्रदेश नं २ लाई २४ रनले पराजित गरेको थियो ।यस जितसँगै एपिएफ दुई खेलबाट ४ अङ्क जोड्दै अङ्क तालिकाको शीर्ष स्थानमा रहेको छ । वागमतीले पहिलो खेलमा लुम्बिनी प्रदेशलाई ४९ रनले पराजित गरेको थियो । वागमती र प्रदेश नं २ को समान दुई/दुई अङ्क छ । वागमती अङ्क तालिकाको दोस्रो स्थानमा छ भने वागमतीले प्रदेशले दिएको १२६ रनको लक्ष्य एपिएफले १८ दशलमब ४ ओभरमा मात्र ३ विकेट गुमाए ।एपिएफका लागि लोकेश बमले अर्धशतकीय इनिङ्स खेले । उनले २४ बलको सामना गर्दै १० चौका र एक छक्काको मद्दतमा ५० रनको योगदान दिए । यस्तै प्रदीप ऐरी ३६ रन जोड्दै अविजित रहे ।बलिङतर्फ वागमती प्रदेशका प्रतिस जिसी, रामनरेश गिरी र रिजन ढकालले समान एक/एक विकेट लिए । यसअघि टस जितेर पहिले ब्याटिङ गरेको वागमती प्रदेशले निर्धारित २० ओभरमा ८ विकेट गुमाएर १२५ रनको योगफल तयार गरेको थियो । वागमती प्रदेशका लागि इशान पाण्डेले सर्वाधीक २९ रनको योगदान गरे भने नन्दन यादवले २४, सुवास खकुरेलले २१ तथा आदिल खान १९ रन बनाए ।एपिएफका अविनास बोहराले सर्वाधीक ४ विकेट लिए भने कमल ऐरीले दुई विकेट हात पारे । त्यस्तै शरद भेषवाकर र किशोर महतो एक/एक विकेट लिए ।